## Els Espai i el Centre d’Atenció al Client de Metrovalencia van atendre més de 300.000 visites presencials en 2024

*** L’oficina de Xàtiva va acumular 128.634 consultes personalitzades l’any passat, el 41,26 % del total
* Setembre, gener i octubre van ser els mesos de més intensitat, i títols, tarifes, peatge, horaris i itineraris, les qüestions més requerides**

Els Espai del Client (Xàtiva, Colón i Alacant) i el Centre d’Atenció al Client (Benimaclet) de Metrovalencia van acollir, l’any passat, 311.698 visites d’usuaris, 22.091 més que en 2023, un 7,62 % d’increment, a pesar que, després dels danys patits per la riuada en les instal·lacions d’FGV, les dependències citades no van estar operatives fins al 9 de novembre, cas del tramvia, i el 3 de desembre, en el del metro. Estes dades suposen una mitjana de 851 atencions al dia i 25.975 al mes.

Els clients de Metrovalencia poden realitzar preguntes i gestions de manera personal amb presència física en qualsevol dels recintes que FGV té habilitats: el de Xàtiva, que es va obrir en 1998 coincidint amb la posada en servici de l’estació, i reconvertit en Espai del Client l’abril de 2018; el Centre d’Atenció al Client Benimaclet, en servici des de 2001; el de Colón, obert en 2007 i reconvertit en Espai del Client el desembre de 2017; i el d’Alacant, obert el maig de 2022 amb la posada en servici de la línia 10 (Alacant-Natzaret).

El centre que va acollir més visites en 2024 va ser Xàtiva, amb 128.634, la qual cosa suposa un 41,26 % del total. Després hi ha la de Colón, amb 73.980; Benimaclet, amb 60.548; i Alacant, amb 48.536 consultes presencials.

Setembre va ser el mes en què es va registrar un nombre més alt de visites als Espai i al Centre d’Atenció al Client, amb 35.993. Tot seguit hi ha el mes de gener, amb 31.650; octubre, amb 29.797; febrer, amb 28.523; maig, amb 27.750; i març, amb 26.748  visites.

Quant a l’horari en què més acudixen els usuaris a estos centres, la forqueta entre les 12 i les 13 hores predomina clarament respecte a la resta de la jornada, seguida de la franja d’11 a 12 hores i la de 10 a 11 hores.

**Motius de les visites**

Els centres reben clients que necessiten informació, però també als qui tramiten l’Abonament Temporal Jove Gratuït, les targetes personalitzades mensuals, anuals o de la targeta portamonedes TuiN, Gent Major, Famílies Nombroses i de Mobilitat.

L’any passat, l’atenció presencial es va centrar, en primer lloc, en consultes i tramitacions relacionades amb l’Abonament Jove, i, després, en la informació general, sobretot qüestions relacionades amb les tarifes, el peatge, els horaris i els itineraris. Després es van situar les incidències que concernixen el suport sense contacte, l’ajuda en la venda de bitllets i els objectes perduts.

**Espai del Client**

Els centres d’atenció del client sintetitzen i avancen el nou concepte d’oficines d’atenció al client. Són un lloc d’interrelació entre client i empresa, atés per personal específic, i una àrea a on es puguen usar els servicis que s’oferixen. El disseny de l’espai seguix els criteris sobre accessibilitat universal establits en el Pla d’accessibilitat d’FGV.

L’Espai del Client, a més de les tasques que es realitzen en la resta de centres d’atenció, està orientat a la relació amb l’empresa (per exemple, hi ha habilitada una zona de reunions) i, fins i tot, disposa de zona wifi, zona de descans, la possibilitat de recàrrega del mòbil i connexió per a tauletes o portàtils.

Fecha: 02/03/2025